Ixef wis tasuqilt n iḍrisen sin: ‟ma d win sedrewcen leṛwaḥ d wayen ur nelli deg tillawt, am akken ttsegiden-d deg aman ixemjen, tsegiden-d kan tili-nsen” ‟akka i ken cemteγ s icenfiren-iw, d acu kan ul-iw yettquddur d idammen, yella yettlaƐi-ken s imeslayen lƐali zeddigen” ‟ih a yimddukkal d lǧiran, lemḥibba tessawal-awen-d s wudem niḍen” ‟ma d ul-iw yeglalez zdat-wen deg uγebbar n lejruḥ-is” ‟aciḍi-w i tayri-nwen ifaḍ γef sqef” ‟tayri-w turǧa smaḥ-nwen, nettat tekna γef iḍarren-is” Walt kan ayen yessewhamen : ‟tasusmi-w telli allen-nwen, lkerh-iw yessuki-d ulawen-nwen” ‟tura tḥemmlem-iyi !” ‟imi tettzuxxum kan s wayen i ken-iqarḥen, tettṣekkirem kan s idamen-nwen” ‟tettnejmaƐem-d γur-i yal tameddit deg tebḥirt-iw, s wudmawen yulin d wallen ysenqaden, tettƐassam deg-i nekk la seγraseγ icetiḍen n wussan-nwen : tettmeslayem ger-awen taqqarem : ‟yettkacaf s ufus n Rebbi, yettmeslay am nnbi, yettwali ayen yellan deg-neγ, am akken yessen lbaz abrid n wuccen, i yessen netta abrid-neγ” ‟ih sneγ abrid-nwen d acu kan am akken yessen lbaz abrid γer warraw-is. Nniγ-d ayen yellan deg ul-iw s lfeṛḥ, d acu kan imi bγiγ ad taẓem γur-i, smaƐriqeγ ur d-cligeγ ara deg-wen, akken ur ttṛuẓunt ara tlisa n tayri-neγ, ttƐassaγ tilisa n tayri-w.”